Ehdotus: neuvoston asetus sisäisen jalostusmenettelyn käyttämisestä eräiden maatalousmarkkinoiden hallinnoinnissa /* KOM/2000/0868 lopull. - CNS 2000/0349 */



Virallinen lehti nro 120 E , 24/04/2001 s. 0193 - 0194



Ehdotus: NEUVOSTON ASETUS sisäisen jalostusmenettelyn käyttämisestä eräiden maatalousmarkkinoiden hallinnoinnissa (komission esittämä) PERUSTELUT 1. Sisäisellä jalostusmenettelyllä on voitava vaikuttaa siihen, että maatalouden elintarviketeollisuudelle taataan kestävät ja tasavertaiset edellytykset kilpailla kolmansien maiden kanssa samalla kun suojataan yhteisön maataloustuotteiden markkinat. 2. Yhteisön maataloustuotteiden markkinoiden suojaamisen on tapahduttava Maailman kauppajärjestön maataloussopimuksen säännöt huomioon ottaen. Se edellyttää siis käytettävissä olevien vientijärjestelmien hyvää hallinnointia. Hyvä hallinnointi saattaa edellyttää sisäisen jalostusmenettelyn rajoittamista tai väliaikaista keskeyttämistä koskevien nopeiden toimenpiteiden toteuttamista tilanteessa, jossa tämän menettelyn laaja käyttö heikentäisi merkittävästi sellaisten yhteisön maataloustuotteiden vientiä, jotka voisivat saada vientitukea GATTin talousarvio määrärahoista. 3. Maatalouden elintarvikeyritysten kestävien kilpailuedellytysten säilyttäminen suhteessa kolmansiin maihin sekä investointeja ja työllisyyttä suosivan ilmapiirin luominen vaatii sisäisen jalostusmenettelyn toiminnalta tiettyä joustavuutta, jotta taloudellisille toimijoille voitaisiin taata hankintojen avoimuus ja varmuus. Maataloustuotteiden sisäisen jalostusmenettelyn olisi siis voitava sallia nopeiden toimenpiteiden toteuttaminen niin, että asianomaiset toimijat voisivat taloudellisten edellytysten sitä vaatiessa siirtyä joustavasti käyttämään yhteisön hankintalähteen asemesta jotakin kolmannen osapuolen hankintalähdettä. 4. Nopeiden toimenpiteiden toteuttaminen sisäisen jalostusmenettelyn keskeyttämiseksi tai rajoittamiseksi, jotta voitaisiin sallia yhteisön maataloustuotteiden vienti Maailman kauppajärjestön maataloussopimuksen sääntöjä noudattaen tai jotta taloudellisille toimijoille voitaisiin taata hankintojen avoimuus ja varmuus, ei ole mahdollista nykyisen yhteisiä markkinajärjestelyitä koskevan lainsäädännön puitteissa. Maito- ja maitotuotealan yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1255/1999 32 artiklassa samoin kuin muidenkin yhteisestä markkinajärjestelystä annettujen neuvoston asetusten vastaavissa säännöksissä säädetään ainoastaan, että neuvosto voi erityistapauksissa kieltää sisäisen jalostusmenettelyn käytön osittain tai kokonaan. 5. Sen vuoksi on tärkeätä parantaa merkittävästi sisäisen jalostusmenettelyn joustoa niin, että on mahdollista toteuttaa menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY 2 artiklassa tarkoitettuja hallintotoimenpiteitä. Ehdotus: NEUVOSTON ASETUS sisäisen jalostusmenettelyn käyttämisestä eräiden maatalousmarkkinoiden hallinnoinnissa EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 37 artiklan, ottaa huomioon komission ehdotuksen [1], [1] EYVL C ..., ..., s. . ottaa huomioon Euroopan parlamentin lausunnon [2], [2] EYVL C ..., ..., s. . sekä katsoo seuraavaa: (1) Maataloustuotteiden sisäisellä jalostusmenettelyllä on voitava vaikuttaa siihen, että maatalouden elintarviketeollisuudelle taataan kestävät ja tasavertaiset edellytykset kilpailla kolmansien maiden kanssa samalla kun suojataan yhteisön maataloustuotteiden markkinat. (2) Maito- ja maitotuotealan yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1255/1999 [3] 32 artiklassa samoin kuin muidenkin yhteisestä markkinajärjestelystä annettujen neuvoston asetusten vastaavissa säännöksissä säädetään ainoastaan, että neuvosto voi määräenemmistöllä komission ehdotuksesta erityistapauksissa kieltää sisäisen jalostusmenettelyn käytön osittain tai kokonaan. [3] EYVL L 160, 26.6.1999, s. 48. Asetus sellaisena kuin se on viimeksi muutettuna neuvoston asetuksella (EY) N:o 1670/2000, EYVL L 193, 29.7.2000, s. 10. (3) Yhteisön maataloustuotteiden markkinoiden suojaamisen on tapahduttava Maailman kauppajärjestön maataloussopimuksen säännöt huomioon ottaen. Se edellyttää siis käytettävissä olevien vientijärjestelmien hyvää hallinnointia. Hyvä hallinnointi saattaa kuitenkin edellyttää nopeiden hallintotoimenpiteiden toteuttamista sisäisen jalostusmenettelyn käytön rajoittamiseksi tai väliaikaiseksi keskeyttämiseksi. (4) Maatalouden elintarvikeyritysten kestävien kilpailuedellytysten säilyttäminen suhteessa kolmansiin maihin sekä investointeja ja työllisyyttä suosivan ilmapiirin luominen vaatii lisäksi sisäisen jalostusmenettelyn toiminnalta tiettyä joustavuutta, jotta taloudellisille toimijoille voitaisiin taata hankintojen avoimuus ja varmuus. Maataloustuotteiden sisäisen jalostusmenettelyn olisi siis voitava sallia nopeiden hallintotoimenpiteiden toteuttaminen niin, että asianomaiset toimijat voisivat taloudellisten edellytysten sitä vaatiessa siirtyä joustavasti käyttämään yhteisön hankintalähteen asemesta jotakin kolmannen osapuolen hankintalähdettä. (5) Asetuksen (EY) N:o 1255/1999 32 artiklan kuten muidenkaan yhteisestä markkinajärjestelystä annettujen neuvoston asetusten vastaavat säännökset eivät sovellu markkinoiden joustavaan ja tehokkaaseen hallinnointiin, kun otetaan huomioon Maailman kauppajärjestön maataloussopimuksen säännöt. (6) Tämän asetuksen täytäntöön panemiseksi tarvittavat toimenpiteet ovat menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY [4] 2 artiklassa tarkoitettuja hallintotoimenpiteitä, joten niistä on päätettävä mainitun päätöksen 4 artiklassa säädettyä hallintomenettelyä noudattaen ja sen 7 artiklan 3 kohta huomioon ottaen. [4] EYVL L 184, 17.7.1999, s. 23. ON ANTANUT TÄMÄN ASETUKSEN: 1 artikla Sisäisen jalostusmenettelyn käyttö voidaan perustamissopimuksen liitteeseen I kuuluvien tuotteiden osalta keskeyttää väliaikaisesti tai sitä voidaan rajoittaa 3 artiklassa säädettävää menettelyä noudattaen. 2 artikla Sisäisen jalostusmenettelyn käytön helpottamiseksi tarkoitettuja toimenpiteitä perustamissopimuksen liitteeseen I kuuluvien tuotteiden osalta samoin perustamissopimuksen liitteeseen I kuuluvien tuotteiden saamiseksi voidaan toteuttaa 3 artiklassa säädettävää menettelyä noudattaen, jotta voitaisiin varmistaa joustava siirtyminen sellaisten kausien, jolloin yhteisön tavarat voivat saada vientitukea ja sellaisten kausien, jolloin samat yhteisön tavarat eivät enää voi saada vientitukea, välillä. 3 artikla 1. Komissiota avustavat asetuksen (EY) N:o 1255/1999 41 artiklassa perustettu maidon ja maitotuotteiden hallintokomitea sekä yhteisestä markkinajärjestelystä annetuissa neuvoston muissa asetuksissa tarkoitetut komiteat. 2. Viitattaessa tähän kohtaan sovelletaan päätöksen 1999/468/EY 4 artiklassa säädettyä hallintomenettelyä ja otetaan huomioon mainitun päätöksen 7 artiklan 3 kohta. 3. Päätöksen 1999/468/EY 4 artiklan 3 kohdassa tarkoitettu määräaika vahvistetaan yhdeksi kuukaudeksi. 4 artikla Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä. Sitä sovelletaan ... Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Neuvoston puolesta Puheenjohtaja >TAULUKON PAIKKA>